<classify> WANANCHI wanaoishi Kata ya Murriet juu ya Kituo cha Afya cha Murriet wamelalamikia Mamlaka ya Maji Safi na Usafi wa Mazingira Auwsa kwa kutopata huduma ya maji zaidi ya mwezi mmoja na nusu sasa. Wakizungumza na gazeti hili kwa nyakati tofauti mwishoni mwa wiki, wananchi hao walisema awali walipounganishiwa maji yalikuwa yakitoka siku za Jumatatu usiku hadi Jumanne asubuhi lakini katika kipindi cha Juni, Julai na Agosti hakuna maji yanayotoka.Mmoja wa wananchi hao, Julieth John alisema inashangaza mabomba hayatoi maji lakini ankara zinakuja kubwa. Usiku tunaacha mabomba wazi ili tujue kama maji yanatoka au la lakini tangu wakati huo hadi leo hii jana hakuna maji, sisi wananchi wa karibu na kituo cha afya kwa juu hatupati maji kwenye mabomba, tunaishia kununua kwenye bajaji kwa Sh,10,000 au kwenda kuchota kwenye bomba la kijiji kwa umbali kidogo, alisema. Kwa upande wake, Salome Lucas alihoji kuna faida gani ya kuvuta mabomba yasiyotoa maji halafu ankara zinakuja kubwa? kwa nini kwa wengine maji yatoke lakini hospitali kwa juu hakuna maji wakati mwingine hata hicho kituo cha afya kinakosa maji? Wasoma mita wao wanadai bomba likiwa wazi maji yanapotoka kwa wengine upepo unasoma maji yametoka wakati maji hayatoki, kuna shida gani huko Auwsa kama maji ni madogo waseme. Na kwa nini hawatuongezei maji huku juu kama zamani hizi ankara nani atalipa wakati hatujapata maji, huku ni kukusanya mapato bila kuzingatia haki za watumiaji wa maji,alisema. Aliomba Bodi ya Auwsa kutembelea eneo la Murriet ili waone wananchi wanavyoteseka kwa kukosa huduma ya maji, huku kukiwa hakuna majibu ya matumaini kutoka Auwsa. Alieleza kuwa walipoilalamikia mamlaka hiyo waliambiwa kuwa kuna bomba limekatwa Burka hivyo wapo kwenye matengenezo .Naye, Msemaji wa Auwsa, William Shayo alisema tatizo la ukosefu wa maji linatokana na mamlaka hiyo kubadilisha miundombinu katika mradi mkubwa wa maji unaoendelea hivi sasa kwa Jiji la Arusha na kutoa rai kwa wananchi kuhifadhi maji vizuri kwani tatizo hilo litandelea hadi Oktoba mwaka huu.  <topic>: KITAIFA 